《世途》
宋代·赵公豫

世途若戈矛，达人自宜淑。春日玩春桃，秋时赏秋菊。

閒来与客谈，兴至取书读。渴饮溪头水，饥餐瓶中粥。

即此可忘忧，世人奚碌碌。黄农不复生，谁为大化育。

此身当自珍，毋为世所辱。

作者简介：（1135—1212）平江常熟人，字仲谦。高宗绍兴二十四年进士。历知仁和、馀姚、高邮军及真、常二州，累进集英殿修撰，以宝谟阁待制致仕。为官清苦廉正，常言但求为循吏，不求为健吏。有《燕堂类稿》。